tartuNLP/wikipedia-smugri-20251201 huggingface dataset:
Jumalamägi

Jumalamägi on looduslik pühapaik Setomaal Tsätski nulga Kolossova külas. 
Ligikaudu 1,5 hektari suurune mägi asub Piusa jõe ürgoru läänekaldal. Mägi on kujult ümar ja selle laius on ligikaudu 70 meetrit, see madaldub piklikult kirde suunas. Kõrgendikul kasvab hõre kasesalu üksikute mändidega. 
Jumalamäele püstitati 2007. aastal viljakusjumal Peko kuju, mille autor on Renaldo Veeber. Ligikaudu kahe meetri kõrgune puust kuju on asetatud kandilisele maakivile. Kuju ees võib tavaliselt näha raha, küünlaid, jooke ja muid ande.
Jumalamäest 200 meetrit põhja pool Vinaskioja kõrgel kaldal metsas asub Peko- ehk Müürimägi, mille kohta on vanemad inimesed on rääkinud, et seal elavat pekokesed ehk härjapõlvlased.
Pärimus.
Kohaliku pärimuse järgi võtab jumal taevasse minevad hinged oma vankri peale, iga hinge kohta kasvavat mäel üks puu. Mäel on käidud palvetamas enne suuremaid töid ja ettevõtmisi ning palutud, et taevas annaks saagi kasvatamiseks head ilma. 1966. aastal on toona 79-aastane Olli Varespoeg mäe tähtsust kirjeldanud nii: “Varem käidi põua ajal seal jumalat palumas, et vihma tuleks, või siis vastupidi. Ka 1963. aasta suvise tulekahju ajal käidi seal palumas, et tuli külla ei tungiks.” 1963. aasta tulekahju ajal kogunes mäele palvetama terve Kolossova külarahvas, inimesi tulnud ka teistest küladest ning palvete peale peatus põleng imelisel kombel 300 meetrit enne küla piiri.
Tänapäeval on kohaliku rahva jaoks tähtsaim Jumalamäega seotud püha päätnitsapäev juuli viimasel reedel, mida tähistatakse põhiliselt Saatse kirikus ja surnuaial. Päätnitsapäeva õhtul käivad Kolossova kandi inimesed perekonniti ka Jumalamäel ja süütavad Peko ees küünla.
Keevallik

Keevallik on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Keevallik 45 inimesel: 18 mehel ja 29 naisel. Perekonnanimede levikult oli Keevallik meeste puhul 6928. kohal ja naiste puhul 4516. kohal.
Perekonnanime Keevallik kandja on keskmiselt 46 aasta vanune.
19. sajandi algul pandi pärisorjusest vabastamise käigus Harjumaal Keila kihelkonna Saue mõisavallas talupojale nimeks Kewalik (normaliseeritult Keevallik). 
Nimede eestistamise käigus võeti 1937. aastal Keevallik uueks nimeks, kui Harku vallas loobuti nimest Käuflich.
2022. aasta Euroopa kuumalained

2022. aasta juunis, juulis ja augustis mõjutasid püsivad kuumalained piirkondi peamiselt Kesk-, Lõuna- ja Lääne-Euroopas, põhjustades mitmeid metsatulekahjusid, inimeste evakueerimist kodudest ja kuumusega seotud surmi. Juunis registreeriti 40–43 °C temperatuur suuremas osas Euroopast, kusjuures kogu mandril purunesid sajad päevased/öised, kuised ja kõigi aegade temperatuurirekordid. Klimatoloogid on kuumalaine intensiivsust seostanud kliimamuutusega.
2023. aastal avaldatud uuringu kohaselt suri 2022. aastal kuumuse tõttu 61 672 inimest.
Eleanor Patterson

Eleanor Patterson (sündinud 22. mail 1996 Leongathas) on Austraalia kõrgushüppaja, maailmameister (2022).
2013. aastal tuli Patterson kõrgushüppes tulemusega 1.88 noorte maailmameistriks.
2014. aasta Rahvaste Ühenduse mängudel võitis ta tulemusega 1.94 esikoha.
2015. aasta maailmameistrivõistlustel Pekingis saavutas ta tulemusega 1.92 kaheksanda koha. 2016. aasta suveolümpiamängudel Rio de Janeiros ta finaali ei jõudnud.
2020. aasta veebruaris püstitas Patterson kõrgushüppe Austraalia rekordi, kui ületas Wellingtonis 1.99. Enne oli Austraalia rekord 1.98, mis oli 1989. aastast Vanessa Wardi ja 1994. aastast lisaks Alison Inverarity nimel. Aasta hiljem ületas Pattersoni tulemuse Nicola McDermott.
2020. aasta suveolümpiamängudel Tokyos saavutas ta tulemusega 1.96 viienda koha.
2022. aasta sisemaailmameistrivõistlustel Belgradis võitis ta Okeaania siserekordiga 2.00 hõbemedali. 2022. aasta maailmameistrivõistlustel Eugene'is võitis ta kuldmedali, kui kordas Okeaania rekordit 2.02.
2023. aasta maailmameistrivõistlustel võitis Patterson Jaroslava Mahutšihhi järel tulemusega 1.99 hõbemedali.
2024. aasta suveolümpiamängudel Pariisis ületas ta 1.95 ja jagas koos Irõna Heraštšenkoga pronksmedalit.
2025. aasta sisemaailmameistrivõistlustel Nanjingis võitis Patterson koondisekaaslase Nicola Olyslagersi järel tulemusega 1.97 hõbemedali.
Isiklikku.
Pattersoni elukaaslane on Itaalia kõrgushüppaja Marco Fassinotti.
Muktar Edris

Muktar Edris Awel (sündinud 14. jaanuaril 1994 Siltʼe tsoonis) on Etioopia pikamaajooksja, kahekordne maailmameister 5000 meetri jooksus.
Ta tuli 2017. aasta maailmameistrivõistlustel Londonis Mo Farahi ja Paul Chelimo ees 5000 meetri jooksu maailmameistriks. 2019. aasta maailmameistrivõistlustel Dohas võitis ta taas kuldmedali, edestades finaalis Selemon Baregat ja Mohammed Ahmedi.
Nadežda Dubovitskaja

Nadežda Dubovitskaja (sündinud 12. märtsil 1998 Semejs) on Kasahstani kõrgushüppaja.
2019. aasta Aasia meistrivõistlustel võitis ta hõbemedali isikliku rekordiga 1.88.
8. juunil 2021 püstitas ta Kasahstani meistrivõistlustel Almatõs kõrgushüppes uue Aasia rekordi, kui ületas 2.00. Eelmine rekord 1.99 kuulus alates 2009. aastast Marina Aitovale. Tōkyō olümpiamängudel ta finaali ei pääsenud.
2022. aasta sisemaailmameistrivõistlustel Belgradis võitis ta tulemusega 1.98 pronksmedali, korrates Kasahstani ja Aasia siserekordit.
Irõna Heraštšenko

Irõna Ihorivna Heraštšenko (ukraina keeles Ірина Ігорівна Геращенко; sündinud 10. märtsil 1995 Kiievis) on Ukraina kõrgushüppaja.
Ta võitis mitmeid medaleid noorteklassides.
2021. aasta Euroopa sisemeistrivõistlustel Toruńis võitis ta isikliku rekordiga 1.98 hõbemedali. Tōkyō olümpiamängudel sai ta tulemusega 1.98 neljanda koha.
2022. aasta maailmameistrivõistlustel Eugene'is sai ta isikliku rekordiga 2.00 neljanda koha. Ta kaotas finaalis samuti 2.00 hüpanud ja pronksmedali võitnud Elena Vallortigarale madalamatel kõrgustel tehtud eksimuste tõttu. Sama aasta Euroopa meistrivõistlustel Münchenis oli ta 1.93-ga viies.
2023. aasta maailmameistrivõistlustel Budapestis hüppas Heraštšenko 1.94 ja sai viienda koha.
2024. aasta Euroopa meistrivõistlustel Roomas võitis ta tulemusega 1.95 Jaroslava Mahutšihhi ja Angelina Topići järel pronksmedali. 2024. aasta suveolümpiamängudel Pariisis ületas ta 1.95 ja jagas koos Eleanor Pattersoniga pronksmedalit.
Tema isiklik rekord on 2.00, mis on hüpatud 19. juulil 2022 Eugene'is.
Alison dos Santos

Alison Brendom Alves dos Santos (sündinud 3. juunil 2000 São Joaquim da Barras) on Brasiilia tõkkejooksja, kelle põhialaks on 400 meetri tõkkejooks.
2020. aasta suveolümpiamängudel Tokyos võitis ta 400 meetri tõkkejooksus Lõuna-Ameerika rekordiga 46,72 pronksmedali.
2022. aastal tuli ta 400 meetri tõkkejooksus maailmameistriks, joostes Lõuna-Ameerika rekordi 46,29.
2024. aasta suveolümpiamängudel Pariisis võitis ta Rai Benjamini ja Karsten Warholmi järel ajaga 47,26 pronksmedali. 
2025. aasta maailmameistrivõistlustel Tokyos võitis ta Rai Benjamini järel hõbemedali ajaga 46,84.
Biotremoloogia

Biotremoloogia uurib mehaaniliste võnkumiste tekitamist, hajumist ja tajumist elusorganismide poolt. Võnkumisi tekitatakse ja tajutakse näiteks võnkumuslikus (seismilises) suhtluses, keskkonna paremaks tajumiseks ja saagi asukoha määramiseks. Peaaegu kõigil teadaolevatel juhtudel kanduvad need edasi pinnalainetena (näiteks Rayleigh'i lainetena või Love'i lainetena) keskkonna piirpinnal (näiteks maapinnal ja merepõhjas). Kuigi suuremas osas tegeleb biotremoloogia võnkumiste tajumise rolliga loomade käitumises, mõjutavad võnkumised ja helid ka taimi, mistõttu kattub biotremoloogia ka taimede bioakustikaga. Samuti eeldatakse, et teised organismirühmad (nagu nematoodid) tekitavad aktiivselt või vähemalt kasutavad võnkumisi oma keskkonna tajumiseks.
Rubiinklaas

Rubiinklaas on sügavpunase värvusega klaas, millele annab värvuse erilise menetlusega klaasimassi sulatatud kuldkloriid.
Kirjeldus.
Rubiinklaasi saamiseks lisatakse klaasimassi kolloidne kuldkloriidilahus, mida saadakse metallilise kulla lahustamisel kuningvees. Mõnikord lisatakse ka väike kogus tinakloriidi. Rubiinklaasi tootmise protsess on keerukas ja kallis.
Klaasile annavad punase värvuse kolloidse kulla osakesed. Efekti mikroskoopiliseks põhjuseks on nn. pinnaplasmonid - kulla juhtivuselektronide "gaasi" võnkumised osakeste pindkihis. Pinnaplasmonite sagedus sõltub tugevalt kullaosakeste suurusest ja ilmneb kullakolloidide spektrites karakteerse neeldumisribana piirkonnas 500 ... 600 nm.
Ajaloost.
Rubiinklaasi osati valmistada juba antiikajal. Vahepeal tema valmistamise meetod unustati, leiutati aga uuesti 1679. a. Johann Kunckel von Löwensterni poolt, kes sulatas klaasimassi sisse Cassiuse purpurit (kullakolloid tina(IV)hüdroksiid geelis).
Rubiinklaasi tootmise eripära seisneb asjaolus, et esialgu on klaasimass halli värvusega ja alles pärast uuesti kuumutamist muutub see punaseks. Kuni 19. sajandi lõpuni, mil selle avastasid Ehrenfeldi klaasimeistrid, tootsid Böömi klaasimeistrid punast klaasi kasutades vaske.
Kastilleeja

Kastilleeja ("Castilleja") on õistaimede perekond soomukaliste sugukonnast ("Orobanchaceae"). Perekonda kuulub umbes 200 liiki. Kastilleejad on poolparasiitse eluviisiga, levinud eelkõige Uues Maailmas, üksikuid liike leidub ka Põhja-Aasias.
Koerajuht

Koerajuht on vastava väljaõppe saanud spetsialist, kelle ülesandeks on koeri mingiks tegevuseks välja õpetada ja nende eest hoolitseda.
Teenistuskoerte koolitussuunad võivad hõlmata järgmist:
Ekmea

Ekmea ("Aechmea") on õistaimede perekond bromeelialiste sugukonnast. Nimi on tuletatud vanakreeka sõnast αἰχμή ("aikhmḗ", 'noole- või odaots').
Ekmea perekonda kuulub 182 liiki kodarikepifüüte troopilises Ameerikas. Ekmeale ja teistele bromeelialistele on iseloomulik see, et üks kodarik õitseb ühe korra, kuid pärast õitsemist või juba varem kodarik haruneb ja edaspidi õitsevad uued ja nooremad kodarikud. Uue kodariku moodustumisest õitsemiseni kulub taimel üks kuni mitu aastat, see sõltub liigist, sordist ja tingimustest.
Puia

Puia ("Puya") on õistaimede perekond bromeelialiste sugukonnast, alamsugukonna "Puyoideae" ainus perekond. Perekonnas on 226 liiki. Nimi on tuletatud mapudungunikeelsest sõnast, mis tähendab teravikku.
Puiad pärinevad Lõuna-Ameerika ja lõunapoolse Kesk-Ameerika külmadest kuiva ja kivise pinnasega mäestikupiirkondadest. Paljud liigid on monokarpsed. Puia perekonda kuulub suurim bromeelialine Raimondi puia ("P. raimondii"), mis kasvab 3 m kõrguseks ja mille õisikuvars on 9–10 m kõrge; ka enamus teisi liike on kõrgekasvulised, 1–4 m kõrguse õisikuga.
Puiade varred on jämedad ja puitunud. Jäigad ogaliste servadega lehed on pikad ja kitsad ning kasvavad tihedates rosetjates kodarikes. Mõningaid liike, näiteks alpi puia ("P. alpestris") ja tšiili puia ("P. chilensis"), kasvatatakse siseruumis dekoratiivtaimedena.
Ettel Poobus

Ettel Poobus (sündinud 28. juunil 1988) on Eesti ehtekunstnik ja laulja.
Tõnu Teesalu (autosportlane)

Tõnu Teesalu (3. mai 1939 Nõva vald, Risti kihelkond, Harjumaa – 16. juuli 2022 Tallinn) oli eesti autosportlane ja hiljem sporditegelane.
Ta lõpetas 1959. aastal Keila Keskkooli.
Sportlasena.
Ta tuli aastatel 1972 ja 1974 vormelautode ringrajasõidus vormel 4 klassis Eesti NSV meistriks, 1973. aastal sai samas klassis hõbeda ja 1977. aastal vormel 3 klassis pronksi.
Sai 1974. aastal NSV Liidu meistrivõistlustel vormelautode ringrajasõidus vormel 4 klassis hõbeda. 
Ta tegutses hiljem mitme tehnikaspordiklubi juhtkonnas.
Isiklikku.
Tema vend oli auto- ja mootorrattasportlane Lembit Teesalu.
Sinipuia

Sinipuia ("Puya berteroniana") on bromeelialiste sugukonda puia perekonda kuuluv õistaimeliik, mis kasvab Tšiili mäestikes ja on kohalik endeemne liik.
Kirjeldus.
Sinipuia kasvab maas, kuival ja kivisel pinnasel. Tal on 90–120 cm pikkustest hõbejasrohelistest teravatipulistest lehtedest tihe umbes meetrilaiune kodarik, mis haruneb iga mõne aasta järel. Õisikuvars on 2–7 meetri kõrgune, õied siidja pehme läikega. Kroonlehed on ligikaudu türkiissinist värvi, tolmukad on erkoranžid. Talub külma kuni –5 °C.
Karmen Bruus

Karmen Bruus (sündinud 24. jaanuaril 2005 Tartus) on eesti kõrgushüppaja, U20 vanuseklassi maailmameister (2022). 
2022. aasta maailmameistrivõistlustel Eugene'is saavutas finaalis tulemusega 1,96 m seitsmenda koha, korrates Eesti rekordit ja kuni 18-aastaste maailma tipptulemust. 
2023/2024 õppeaasta seisuga on Bruus Tartu Jaan Poska Gümnaasiumi 12. klassi õpilane.
Alpi puia

Alpi puia ("Puya alpestris") on bromeelialiste sugukonda puia perekonda kuuluv õistaimeliik, mis kasvab Kesk- ja Lõuna-Tšiili kuivadel mäenõlvadel, olles üks lõunapoolsema levikuga liike oma perekonnas. Liigiepiteet tähistab selles kontekstis lihtsalt mäestikku. Kasvatatakse ka Euroopas dekoratiivtaimena.
Kirjeldus.
Alpi puia on kuivalembene püsik. Tugevad jäigalt püstiseisvad paralleelsete soontega teravatipulised lehed on kodarikus lühikesel varrel, 2-2,5 cm laiused ja kasvavad kuni meetripikkusteks. Leheserv on varustatud konksjalt kõverdunud poole sentimeetri pikkuste ogadega. Lehe allkülg on kaetud tihedate valgete soomusjate karvadega.
Iga mõne aasta tagant moodustub püstine tihe pöörisjas õisik, mis koosneb paljudest kobarjatest osaõisikutest. Selles on säravpunased kõrglehed ja palju üksikuid õisi. Osaõisikute tipmised osad on viljatud. Õisikuvars on ligi 7 meetrit kõrge. Õied on kolmetised, kolme roheka 2,3 cm pikkuse palja või karvase tupplehega ja kolme 4,5 cm pikkuse metalselt läikiva türkiis- kuni tumesinise teravatipulise kroonlehega, mis pärast äraõitsemist spiraaljalt kokku keerduvad. Kuus tolmukat on säravoranžide tolmukapeadega. Õied on nektaririkkad ja taime õitsemise ajal liiguvad selle ümber koolibrid ja teised nektarist toituvad linnud.
Viljad on kapseljad, neis leiduvad rohked seemned levivad tuulega.
Galgiai

Galgiai on küla Vilniuse rajoonis vastu Vilniuse linna idapiiri.
Küla endine lääneosa moodustab alates 1996. aastast Vilniuse linnaosa Galgiai.
Külas asuvad kool, postkontor ja Vilniuse ülikooli botaanikaaed.
Galgiai (Vilnius)

Galgiai on Vilniuse linnaosa, kuulub Antakalnise valda ja asub südalinnast kirdes, Kairėnai linnaosast lõunas.
Ala moodustas varem Galgiai küla läänepoolse osa, see liideti Vilniusega 1996. aastal. Küla ja linnaosa eraldab Centrinė tänav.
Andrei Kurkov

Andrei Kurkov (vene keeles "Андрей Юрьевич Курков", ukraina keeles "Андрій Юрійович Курков"; sündinud 23. aprillil 1961 Budogoštšis Kiriši rajoonis Leningradi oblastis) on ukraina kirjanik. Ta kirjutab vene keeles.
Ta sündis Budogoštšis Kiriši rajoonis Leningradi oblastis. Varasest lapsepõlvest elab ta Kiievis. 1983. aastal lõpetas ta Kiievi Riikliku Võõrkeelte Pedagoogika Instituudi.
Tema teostest on eesti keelde tõlgitud
Suur Ziegfeld

"Suur Ziegfeld" ("The Great Ziegfeld") on 1936. aasta Ameerika Ühendriikide muusikal-draamafilm, mille lavastas Robert Z. Leonard. Peaosades mängivad William Powell, Myrna Loy ja Luise Rainer.
Linateos räägib väljamõeldud loo impressaario Florenz Ziegfeld juuniorist ja tema Broadway revüüdest "Ziegfeld Follies".
Film võitis 1937. aasta Oscari-galal kolm auhinda, sealhulgas parima filmi Oscari, Luise Rainerit autasustati parima naispeaosatäitja Oscariga.
Kaarel Oja

Kaarel Oja (sündinud 21. aprillil 1985) on Eesti poliitik ja kultuurikorraldaja, alates 2021. aastast Tallinna abilinnapea.
Ta on Sotsiaaldemokraatlikku erakonna liige.
Ta on töötanud Teater NO99 ja Vaba Lava tegevjuhina ning juhtinud õppematerjalide kirjastust Maurus.
Haridus.
Oja õppis Tallinna Reaalkoolis ja tuli kahel järjestikusel aastal Eesti meistriks väitluses.
Ta lõpetas 2007. aastal Tartu Ülikoolis sotsiaalteaduskonnas ajakirjanduse ja suhtekorralduse eriala. Tema kõrvaleriala oli majandus.
Töö.
Oja oli aastatel 2007–2010 Teater NO99 tegevjuht, 2010–2011 Vaba Lava arendus- ja tegevjuht ning 2011–2013 Telliskivi Loomelinnaku sisu- ja tegevjuht. Aastatel 2013–2017 kuulus ta õppematerjalide kirjastus Maurus juhatusse. Aastatel 2017–2019 oli ta Sotsiaaldemokraatliku erakonna esimehe nõunik ja kampaaniajuht, vedades muu hulgas Marina Kaljuranna Euroopa Parlamendi valimiste kampaaniat. Aastatel 2019–2021 oli Oja ärinõustamisettevõte Miltton strateeg-loovjuht ja turundussuuna juht.
26. novembril 2021 asus Kaarel Oja tööle Tallinna kultuurivaldkonna abilinnapeana. 15. aprillil 2024 anti tema vastutada ka munitsipaalpolitsei tegevusvaldkond, samuti koostöö jõustruktuuridega ning häda- ja kriisiolukordadeks valmistumine.
Abilinnapeana on ta tegelenud kultuuri kättesaadavusega, sh kutsunud ellu Tallinna muuseumipühapäevade ja Tallinna noorte kultuuripileti algatuse.
Esimene Tallinna tasuta muuseumipühapäev toimus 6. märtsil 2022. Noorte kultuuripileti programm käivitati 2025. aastal, mil kõikide Tallinna koolide klassidele ja lasteaedade rühmadele anti võimalus teha aastas üks tasuta hariduslik ekskursioon mõnda linna kultuuriasutusse.
Oja algatusel toimunud munitsipaalpolitsei reformi raames suurendati tänavapatrullide arvu, korraldati ümber töökorraldust, et vältida kitsaste ülesannetega (nagu hoonete valve või sõiduõiguse kontroll) eraldi meeskondi, ning suunati rohkem ressursse ennetus- ja kriisivalmidustöödele. Reformiga sooviti tõsta munitsipaalpolitsei usaldusväärsust ja efektiivsust, kasutades selleks sisemisi ressursse ja optimeerides töökorraldust.
Oja on löönud kaasa Arvamusfestivali, Kalamaja Avatud Kooli ja Teenusmajanduse Koja käivitamises ning kuulunud Tallinna lauluväljaku, Eesti Kultuurkapitali, Teater NO99, Vene Teatri ja Eesti Väitlusseltsi nõukogusse ning Eesti Etendusasutuse Liidu, Eesti Kultuuri Koja ja Teenusmajanduse Koja juhatusse.
Ta on olnud lavastuste "Kodumaa karjed" ja "sugu: N" ning installatsiooni "Objekt nr. 2011" kaasautor ja produtsent.
Poliitiline tegevus.
Oja on alates 2019. aastast Sotsiaaldemokraatliku Erakonna liige. Alates 2021. aastast töötab ta Tallinna abilinnapeana.
Ta kandideeris 2023. aasta valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 291 häält ning ei osutunud valituks.
Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 518 häält ning osutus valituks.
Isiklikku.
Tema vend on näitleja Pääru Oja ja isa näitleja Tõnu Oja.
Kaarel Oja on aastast 2010 abielus näitleja Ursula Ratasepaga, peres kasvab kaks tütart ja kaks poega.
Theodor Schmidt

Theodor Schmidt (1897 – juuli 1941) oli Eesti poliitik, IV Riigikogu liige.
Tallinna linnavolinike loend (1927)

Tallinna linnavolinike loend (1927) on 15. ja 16. jaanuaril 1927 Tallinnas valitud Tallinna Linnavolikogu linnavolinike loetelu. 
Tulemused avaldatud Riigi Teatajas nr. 14, 14. veebruar 1927
Paide linnavolinike loend

Siin on loetletud Paide linnavolikogu volinikke.
1919.
18. mail 1919 valiti Paide linnavolikokku järgmised volinikud.
Väike-majaomanikkude, väike-kaupmeeste ja tööliste rühm
Majaomanikkude ja üürnikkude rühm
Eesti Rahvaerakond
Nimekiri nr 4
Eesti Tööerakond
Eesti Sotsiaaldemokraatlik Tööliste Partei
1921.
5. ja 6. veebruaril 1921 valiti Paide linnavolikokku järgmised volinikud.
Majanduslik rühm
Balti-Saksa Erakond
Tööerakond
Töötava rahva ja väikemajaomanikkude rühm
Eesti Sotsiaaldemokraatlik Tööliste Partei
Eesti Rahvaerakond
Eesti Iseseisev Sotsialistlik Tööliste Partei
1923.
8. ja 9. detsembril 1923 valiti Paide linnavolikku järgmised volinikud.
Nr 1 – Töörahva Ühine Väerind
Nr 2 – Eesti Sotsiaaldemokraatlik Tööliste Partei ja üürnikud
Nr 3 – Tööerakond
Nr 4 – Töötava rahva ja väikemajaomanikkude rühm
Nr 5 – Saksa-Balti erakond
Nr 6 – Paide Majaomanikud
Nr 7 – Eesti Rahvaerakond, Rahvuslik Vabameelne Partei ja Kristlik Rahvaerakond
Nr 8 – Paide Üürnikude Selts
Kokku kohti: 20.
1927.
15. ja 16. jaanuaril 1927 valiti Paide linnavolikokku järgmised volinikud.
Kristliku rahvaerakonna nimekiri
Eesti rahvaerakonna nimekiri
Paide majaomanikkude nimekiri
Saksa-Balti erakonna nimekiri
Eesti sotsialistliku tööliste partei ja üürnikkude nimekiri
Eesti majaomanikkude ja käsitööliste rühma nimekiri
Tööerakonna nimekiri
1934.
14. ja 15. jaanuaril 1934 valiti Paide linnavolikokku järgmised volinikud (RTL 1934, 13).
Majandusliidu valimisliit
Paide Balti-saksa kodanikkude valimisliit
Paide linnavolikogu valijate ühenduse valimisliit
Sotsialistlikkude tööliste nimekirja valimisliit
Vabadussõjalaste rahvaliikumise valimisliit (volikogust välja arvatud alates 22. märtsist 1934, RTL 1934, 31)
1939.
15. ja 16. oktoobril 1939 valiti Paide linnavolinikeks järgmised volinikud (RTL 1939, 101).
1771 valimisõiguslikust kodanikust käis valimas 1351 (76%). 12 kohale oli 29 kandidaati.
Nianfo

Nianfo (hiina keeles 念佛, ‘budast mõtlemine’) ehk Nembutsu (jaapani keeles) on buda nime mõttes kordamine või retsiteerimine. 
Enamasti mõeldakse jaapani budismis "nembutsu" all Amitābha (jaapani keeles Amida) nime lausumist vormelina "namu amida butsu" (jaapani keeles 南無阿彌陀佛). 
Usutakse, et kui seda pikka aega pidevalt lausuda või mõttes korrata, tagab see ümbersünni Amitābha budaväljal Sukhāvatīs.
Oromo keel

Oromo keel on afroaasia keelkonna kuši keelte madalmaa-idakuši rühma kuuluv keel, mida räägivad Etioopias, Keenias ja Somaalias oromod.
1974. aastani kasutas oromo keel Etioopias paralleelselt etioopia (geezi) ja ladina kirja, muslimipiirkondades kohati ka araabia kirja. Ladina kiri keelustati 1974. aastal Mengistu režiimi ajal, samal ajal piirati oromo keeles avaldamist üleüldiselt. 1991. a otsustas Oromo Vabastusrinne (OLF) hakata kasutama ladina tähestikku.
Jake Wightman

Jake Wightman (sündinud 11. juulil 1994 Nottinghamis) on Suurbritannia keskmaajooksja, maailmameister (2022). Tema põhiala on 1500 meetri jooks.
2013. aastal tuli ta 1500 meetri jooksus juunioride Euroopa meistriks.
2016. aasta Euroopa meistrivõistlustel Amsterdamis saavutas ta 1500 meetri jooksus kuuenda koha. Kaks aastat hiljem võitis ta Berliini Euroopa meistrivõistlustel samal alal ajaga 3.38,25 pronksmedali. 2019. aasta maailmameistrivõistlustel oli ta viies (3.31,87) ja 2020. aasta suveolümpiamängudel kümnes (3.35,09).
2022. aastal tuli Wightman 1500 meetri jooksus isikliku rekordiga 3.29,23 maailmameistriks.
2025. aasta maailmameistrivõistlustel Tokyos võitis ta 1500 meetri jooksus Isaac Naderi järel hõbemedali.
Mõlemad tema vanemad on endised pikamaajooksjad. Tema ema Susan Wightman (neiupõlvenimega Tooby) saavutas 1988. aasta suveolümpiamängudel maratonijooksus 12. koha.
Katie Moon

Kathryn Elizabeth Moon (neiupõlvenimega Nageotte; sündinud 13. juunil 1991 Lakewoodis Ohios) on USA teivashüppaja.
2015. aastal võitis ta Põhja- ja Kesk-Ameerika meistrivõistlustel teivashüppes tulemusega 4.30 pronksmedali. Kolm aastat hiljem võitis ta samadel võistlustel esikoha tulemusega 4.75
Mooni esimesed suured rahvusvahelised tiitlivõistlused olid 2018. aasta sisemaailmameistrivõistlused, kus ta saavutas tulemusega 4.70 viienda koha.
2021. aasta juunis võitis ta USA katsevõistlused isikliku rekordiga 4.95. Sama aasta Tokyo suveolümpiamängudel võitis ta kuldmedali tulemusega 4.90.
2022. aasta sisemaailmameistrivõistlustel võitis ta 4.75-ga hõbemedali. Samal aastal toimunud Eugene'i maailmameistrivõistlustel võitis ta kuldmedali tulemusega 4.85.
2023. aasta maailmameistrivõistlustel Budapestis tuli Moon teist korda maailmameistriks, jagades tulemusega 4.90 esikohta Nina Kennedyga.
2024. aasta suveolümpiamängudel Pariisis võitis Moon 4.85-ga Kennedy järel hõbemedali.
Sisetingimustes on Mooni isiklik rekord 4.94, mis on hüpatud 11. juunil 2021 Mariettas.
Mennikpunane kastilleeja

Mennikpunane kastilleeja ("Castilleja miniata") on õistaimeliik soomukaliste hulka kuuluvast kastilleeja perekonnast. Taime looduslik leviala hõlmab Põhja-Ameerika lääneosa Alaskast Ontarioni ja Californiast New Mexiconi. 
Kirjeldus.
Mennikpunane kastilleeja on umbes 80 cm kõrgeks kasvav sale püsik, lehed ja varred rohelised kuni tumevioletsed. Odajad lehed on 3–6 cm pikad, teravaotsalised ja kaetud peente karvadega. Õisikus on erkpunased kuni kahvatuoranžid või oranži otsaga kandelehed, mille kaenlast kasvavad kollakasrohelised, punaste servadega torujad õied. Õitseb maist septembrini.
Taim on poolparasiit teiste taimede juurtel. Kasvab enamasti niiskemates kohtades, nagu vesistel mäginiitudel ja jõekallastel allpool 3400 m kõrgust.
East Cleveland

East Cleveland on linn USA-s Ohio osariigis Cuyahoga maakonnas. See piirneb läänes ja põhjas Clevelandiga ning idas Cleveland Heightsiga. Elanike arv on 2020. aasta rahvaloenduse kohaselt 13 792. 2010. aastal oli elanikke 17 843. Võrreldes 1950. aastaga, mil linnas elas üle 40 000 elaniku, on elanike arv vähenenud ligi kolm korda.
East Cleveland sai 1895. aastal külaõigused ja 1911. aastal linnaõigused.
Läbi linna kulgeb osa Euclid Avenuest, mis 1860.–1920. aastatel oli tuntud Millionaires' Row'na, kuna selle ääres paiknesid paljude miljonäride häärberid. Tänapäevaks oli säilinud neist häärberitest vaid üksikud.
Alates 1960. aastatest on suure osa linna elanikkonnast moodustanud mustanahalised. 2010. aasta rahvaloenduse kohaselt oli mustanahalisi 93,2% ja valgeid 4,6%.
East Cleveland on riigi üks vaesemaid linnu. Alla vaesuspiiri elab 40,5 elanikest. Keskmine sissetulek leibkonna kohta on 21 184 dollarit.
Twinsburg

Twinsburg on linn USA-s Ohio osariigis Summiti maakonnas. Linn asub poolel teel Clevelandi ja Akroni vahel.
Elanike arv on 2021. aasta seisuga 19 328. 2010. aasta rahvaloenduse kohaselt oli elanikke 18 795.
Esimese asunikuna saabus praeguse Twinsburgi alale 1817. aastal 16-aastane Ethan Alling. Tema vanemad olid Connecticut Land Companylt ostnud 400 aakri (1,6 km²) suuruse ala, mis oli tuntud nime all Millsville. Ta töötas hiljem asunduses postkontori ülema, kutsari, kaupmehe ja hotelliomanikuna.
1819. aastal ostsid Connecticuti osariigist Killingworthist pärit olnud kaksikud Moses ja Aaron Wilcox umbes 4000 aakri (16 km²) suuruse maalapi ning hakkasid seda maatükkide kaupa madala hinna eest müüma, et meelitada uusi asunikke. Nende järgi nimetati asula Millsville'ist Twinsburgiks.
Twinsburg sai linnaõigused 1957. aastal.
Linnas töötab 1963. aastal asutatud Twinsburgi Ajalooselts, mis tegutseb 1860. aastatel ehitatud hoones, kus paiknes algselt Samuel Bisselli Instituut. Hoones asub ka linna muuseum. Hoone kanti 1. jaanuaril 1976 ajalooliste paikade registrisse National Register of Historic Places.
Alates 1976. aastast toimub linnas üks maailma suurim iga-aastane kaksikute ja teiste mitmikute festival ("Twins Days"). Kui esimesel aastal osales festivalil ainult 37 kaksikutepaari, siis 1990. aastatel juba üle 2500.
Warren (Ohio)

Warren on linn USA-s Ohio osariigi kirdeosas, Trumbulli maakonna halduskeskus ja suurim linn. Elanike arv on 2020. aasta rahvaloenduse andmetel 38 752. 2010. aastal oli elanikke 41 558.
Warren asub Youngstownist umbes 23 km kaugusel loodes ja Clevelandist umbes 90 km kaugusel kagus. Warreni ja Youngstowni vahel asub kaks väiksemat linna – Niles ja Girard. Läbi linna kulgeb Mahoningi jõgi. Warren paikneb ajaloolises Roostevöö tööstuspiirkonnas.
Linnas asutas 1798. aastal Ephraim Quinby Connecticut Land Companylt ostetud 441 aakri (1,78 km²) suurusele maatükile. Linn on saanud nime maamõõtja Moses Warreni järgi. 1801. aastal sai Warren Trumbulli maakonna halduskeskuseks.
1840. aastate keskel elas linnas umbes 1500 inimest. 1846. aastal oli linnas viis kirikut, kakskümmend kauplust, kolm ajalehetoimetust, pank, puuvillavabrik ja kaks jahuveskit. Samal perioodil kujunes Warren ümbritsevate farmerite jaoks oluliseks kauplemiskeskuseks. Warren jäi oluliseks kaubandus- ja tootmiskeskuseks 19. sajandi teiseks pooleks ja peaaegu kogu 20. sajandiks. 1888. aastal sai Warren raudteeühenduse ülejäänud Ohioga. 1880. aastatel toodeti linnas muuhulgas linaseemneõli, mööblit, tünnilaudu, villakangast, aknakardinaid, hõõglampe ja vankreid. 1899. aastal asutati Warrenis autotehas Packard. Sajandivahetusel kerkis esile terasetööstus. Warreni elanike arv saavutas haripunkti 1970. aastal, mil linnas elas 63 494 inimest. Pärast seda on linna elanike arv tööstustegevuse hääbumise tõttu püsivalt langenud.
Linnas asub 1999. aastal avatud Packardi luksusautode muuseum.
Linnas on sündinud muusik Dave Grohl.
Faith Kipyegon

Faith Chepngetich Kipyegon (sündinud 10. jaanuaril 1994 Bometis) on Keenia keskmaajooksja, kelle põhialaks on 1500 meetri jooks.
Ta on 1500 meetri jooksus kolmekordne olümpiavõitja (2016, 2020 ja 2024) ja kolmekordne maailmameister (2017, 2022 ja 2023). 5000 meetri jooksus on ta tulnud maailmameistriks (2023). Talle kuuluvad 1500 meetri ja miilijooksu maailmarekordid. Tokyo suveolümpiamängudel tuli ta 1500 meetri jooksus olümpiavõitjaks olümpiarekordiga 3.53,11. 2024. aasta suveolümpiamängudel parandas ta taas olümpiarekordit, joostes 3.51,29.
Aastatel 2017 ja 2021–2024 tuli ta 1500 meetri jooksus Teemantliiga üldvõitjaks.
Aastatel 2010–2013 võitis Kipyegon krossijooksu maailmameistrivõistlustel juunioride arvestuses neli kuldmedalit. 2017. aasta krossijooksu maailmameistrivõistlustel võitis ta kuldmedali naiskondlikus arvestuses.
Letesenbet Gidey

Letesenbet Gidey (tigrinja keeles ለተሰንበት ግደይ; sündinud 20. märtsil 1998 Tigray osariigis) on Etioopia pikamaajooksja.
Ta on esimene naine pärast Ingrid Kristianseni, kellele on üheaegselt kuulunud maailmarekord nii 5000 meetri kui ka 10 000 meetri jooksus. Lisaks on ta jooksnud mitteametliku maailmarekordi poolmaratonis (joostud meestega ühes jooksus).
Aastatel 2015–2017 võitis ta krossijooksu maailmameistrivõistlustel juunioride arvestuses neli kuldmedalit. 2019. aasta krossijooksu maailmameistrivõistlustel võitis ta 10 km distantsil pronksmedali ja naiskondlikus arvestuses kuldmedali.
2020. aasta suveolümpiamängudel Tokyos võitis ta 10 000 meetri jooksus pronksmedali. 2022. aastal tuli ta 10 000 meetri jooksus maailmameistriks.
Ryczówek

Ryczówek on küla Poolas Väike-Poola vojevoodkonnas Olkuszi maakonnas Klucze vallas. Ryczówek asub Olkuszist umbes 12 km põhjas ja Krakówist ligikaudu 45 km loodes.
Kosmolów

Kosmolów on küla Poolas Väike-Poola vojevoodkonnas Olkuszi maakonnas. Kosmolów asub Olkuszist ligi 7 km idas ja Krakówi kesklinnast umbes 30 km loodes.
Tartu linnavolinike loend

"Siin on loetletud Tartu linnavolikogu volinikke."
1927.
18. ja 19. detsembril 1926 valiti Tartu linnavolikokku järgmised volinikud.
Eesti rahvaerakonna nimekiri
Eesti sotsialistliku tööliste partei nimekiri
Eesti tööliste partei nimekiri
Kristliku rahvaerakonna nimekiri
Saksa rühma nimekiri
Tartu majandustegelaste koonduse nimekiri
Tartu majaomanikkude seltsi, väikekaupmeeste seltsi, sellide ja meistrite keskseltsi ja kaubandus-tööstuse seltsi ühine nimekiri
Tartu üürnikkude nimekiri
Tööerakonna nimekiri
Vene rahva nimekiri
1934.
14. ja 15. jaanuaril 1934 valitud linnavolinikud.
Valimisliit: Aed- ja äärelinna majaomanikud, aednikud ja linna maarentnikud
Valimisliit: Eesti rahvuslik valimisliit
Valimisliit: Eesti sotsialistlik tööliste partei
Valimisliit: kristlased
Valimisliit: Majaomanikkude ja teiste kodanliste ringkondade liit
Valimisliit: Tartu saksa valimisliit
Valimisliit: Töö- ja õiglusliit
Valimisliit: Vabadussõjalaste rahvaliikumine
Valimisliit: Vene rahva valijate ühendus
1939.
15. ja 16. oktoobril 1939 valiti Tartu linnavolikokku järgmised volinikud. Siseminister kinnitas valimistulemused 3. novembril 1939. Linnavolinike volitused algasid 1. detsembril 1939.
Linnas oli neli valimisringkonda, mis vastasid Riigivolikogu 43., 44., 45. ja 46. valimisringkonnale. 37 913 hääleõiguslikust kodanikust käis hääletamas 16 986 (44,8%). Umbes 2000 sakslast valmistusid hääletamise ajal Eestist lahkuma ja ei võtnud hääletamisest osa.
Volikogu liikmed on järjestatud ringkondade kaupa vastavalt saadud häälte arvule.
1. valimisringkond
2. valimisringkond
3. valimisringkond
4. valimisringkond
Keskpaik

Keskpaik on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Keskpaik 46 inimesel: 23 mehel ja 23 naisel. Perekonnanimede levikult oli Keskpaik meeste puhul 5290. kohal ja naiste puhul 5778. kohal.
Perekonnanime Keskpaik kandja oli keskmiselt 44 aasta vanune ning nimi oli levinuim Pärnu maakonnas, kus neid oli maakonna 10 000 elaniku kohta 1,62.
19. sajandi algul pandi pärisorjusest vabastamise käigus Saaremaal Muhu kihelkonna Kantsi mõisavallas ning Läänemaal Vigala kihelkonna Vana-Vigala mõisavallas talupojale nimeks Keskpaik ja Kespaik (normaliseeritult Keskpaik). 
Nimede eestistamise käigus loobuti nimest Keskpaik 5 korral, kui 1935.–1936. aastal võeti uuteks nimedeks Kosk kahel korral ning Kaljula, Kesklaid ning Laigna.
Katoliku ordude loend

Katoliku ordud jagunevad mitmetesse tüüpidesse. Kaks suuremat jaotust on ordud ("ordo proper") ja kongregatsioonid ("congregatio"). Algselt olid orduvendadele või -õdedele igas ordus omad spetsiifilised tõotused (vaesuse, karskus, kuulekus jmt koos isiklike tõotustega jne). Alates 13. sajandist hakati kasutama lihtsamaid tõotusi ning neid ühendusi nimetatakse pigem kongregatsioonideks.
Saulkrasti piirkond

Saulkrasti piirkond on 1. järgu haldusüksus (piirkond) Lätis.
Piirkond moodustati 2021. aastal, kui endised Saulkrasti ja Sēja piirkonnad ühiseks omavalitsuseks ühendati.
Kersna

Kersna on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kersna 31 inimesel: 16 mehel ja 15 naisel. Perekonnanimede levikult oli Kersna meeste puhul 7873. kohal ja naiste puhul 9078. kohal.
Perekonnanime Kersna kandja oli keskmiselt 49 aasta vanune ning nimi oli levinuim Võru maakonnas, kus seda oli maakonna 10 000 elaniku kohta 1,43.
19. sajandi algul pandi pärisorjusest vabastamise käigus Tartumaal Sangaste kihelkonna Vaalu ja Tartu-Maarja kihelkonna Luunja ning Võrumaal Põlva kihelkonna Peri mõisavaldades talupoegadele nimeks Kersna. 
Nimede eestistamise käigus loobuti nimest Kersna ühel korral, kui 1939. aastal võeti uueks nimeks Muuga.
Dean Smith (jalgpallur)

Dean Smith (sündinud 19. märtsil 1971 West Bromwichis) on Inglismaa jalgpallitreener ja endine jalgpallur (keskkaitsja).
Suurema osa klubikarjäärist mängis Smith Inglismaa tugevuselt kolmanda või neljanda liiga klubides. Aastatel 1989–1994 mängis ta Walsallis, 1994–1997 Hereford Unitedis, 1997–2003 Leyton Orientis, 2003–2004 Sheffield Wednesdays ja 2004–2005 Port Vale'is.
Peatreenerina on Smith juhendanud aastatel 2011–2015 Walsalli, 2015–2018 Brentfordi, 2018–2021 Aston Villat ja alates 2021. aasta novembrist Norwich Cityt. 2019. aastal viis ta Aston Villa Inglismaa esiliigast kõrgliigasse. 2020. aasta detsembris valiti Smith Inglismaa Premier League'i kuu parimaks peatreeneriks, kui Aston Villa lasi endale viie liigamänguga lüüa vaid ühe värava.
Dean Smith

Finis Dean Smith (15. jaanuar 1932 Breckenridge, Texas – 24. juuni 2023) oli USA sprinter.
1952. aasta suveolümpiamängudel Helsingis võitis ta 4 × 100 m teatejooksus kuldmedali ja tuli 100 m jooksus 4. kohale.
Pärast sportlaskarjääri lõppu esines Smith rodeotel kauboina ning tegi paljudes vesternides (nii mängufilmides kui ka teleseriaalides) kaasa kaskadöörina.
2006. aastal võeti ta Texas Rodeo Cowboy Hall of Fame'i liikmeks.
Krisli Melesk

Krisli Melesk (sündinud 24. märtsil 1986 Tallinnas) on eesti alpinist, kes on tõusnud kolme kaheksatuhandelise mäe tippu.
Melesk on lõpetanud Tallinna Üldgümnaasiumi (hilisem Tallinna Kristiine Gümnaasium) ning õppinud Eesti Kunstiakadeemias fotograafiat (lõpetamata).
Ta on esimene Eesti naismägironija, kes on tõusnud Džomolungma (2021. aastal), K2 (2022. aastal) ja Lhotse (2024. aastal) tippu. 
2011. aastast töötab Krisli Melesk stjuardessina luksusjahtidel USA-s ja Euroopas.
Paul Ince

Paul Emerson Carlyle Ince (sündinud 21. oktoobril 1967 Londonis) on Inglismaa jalgpallitreener ja endine jalgpallur (poolkaitsja).
Jalgpallurikarjääri jooksul mängis Ince Inglismaa klubides West Ham United (1986–1989), Manchester United (1989–1995), Liverpool (1997–1999), Middlesbrough (1999–2002), Wolverhampton Wanderers (2002–2006), Swindon Town (2006) ja Macclesfield Town (2007) ning Itaalia kõrgliigaklubis Milano Internazionale (1995–1997). 1989. aastal valiti Ince West Ham Unitedi aasta mängijaks ja 1993. aastal Manchester Unitedi aasta mängijaks. Manchester Unitediga tuli ta Inglismaa meistriks hooaegadel 1992/93 ja 1993/94 ning lisaks võitis ta klubiga veel kaheksa karikat. Inglismaa kõrgliiga sümboolsesse koosseisu valiti Ince hooaegadel 1992/93, 1993/94 ja 1994/95.
Inglismaa jalgpallikoondises mängis Ince aastatel 1992–2000 kokku 53 korda ja lõi kaks väravat. Koondisekarjääri mõlemad väravad lõi ta 17. novembril 1994 MM-i valikmängus San Marino vastu. Ta kuulus Inglismaa koondisse 1996. aasta Euroopa meistrivõistlustel, 1998. aasta maailmameistrivõistlustel ja 2000. aasta Euroopa meistrivõistlustel. 1993. aasta juunis sai Ince Inglismaa koondise esimeseks mustanahaliseks kapteniks.
Pärast jalgpallurikarjääri lõppu alustas Ince tööd treenerina. Aastatel 2006–2007 juhendas ta Macclesfield Towni, 2007–2008 ja 2009–2010 Milton Keynes Donsi, 2008 Blackburn Roversi, 2010–2011 Notts Countyt ning 2013–2014 Blackpooli. Blackburn Roversi peatreenerina oli ta esimene mustanahaline peatreener Premier League'is. 2022. aasta veebruaris sai ta koos Michael Gilkesiga Inglismaa esiliigaklubi Reading ajutiseks peatreeneriks. Püsivalt määrati Ince Readingu peatreeneri kohale 2022. aasta mais.
Tema poeg Tom Ince on samuti jalgpallur.
Russell Martin

Russell Kenneth Alexander Martin (sündinud 4. jaanuaril 1986 Brightonis) on Inglismaal sündinud Šotimaa jalgpallitreener ja endine jalgpallur.
Klubikarjääri jooksul mängis Martin põhiliselt Inglismaal. Ta kuulus sellistesse klubidesse nagu Wycombe Wanderers (2004–2008), Peterborough United (2008–2009), Norwich City (2009–2018), Walsall (2018–2019) ja Milton Keynes Dons (2019). Norwich Cityga mängis ta Premier League'is neljal hooajal. Tema ainus välisklubi oli Šotimaa kõrgliigaklubi Rangers, kus ta mängis hooajal 2017/18 Norwich Cityst laenul olles.
2019. aasta novembris sai ta Milton Keynes Donsi peatreeneriks.
2021. aasta augustis nimetati Martin Inglismaa esiliigaklubi Swansea City peatreeneriks. Ta sõlmis klubiga kolmeaastase lepingu.
2023. aasta juunis sai ta äsja Inglismaa esiliigasse kukkunud Southamptoni peatreeneriks. Ta sõlmis klubiga kolmeaastase lepingu.
Šotimaa jalgpallikoondises mängis Martin aastatel 2011–2017 kokku 29 korda.
Põhja-Krimmi kanal

Põhja-Krimmi kanal on irrigatsioonikanal Ukraina lõunaosas Hersoni oblastis ja Krimmi poolsaarel. Kanal juhib Dnepri jõe vett Hersoni oblasti edelaossa ning Põhja-Krimmi steppi. See on 403 km pikk.
Ajalugu.
Kanali rajamise idee käidi välja juba 19. sajandil, kui seda toetas Soome päritolu botaanik ja entomoloog Christian von Steven.
1950. aastate algul otsustas NLKP Keskkomitee rajada Kahhovka hüdroelektrijaama, Lõuna-Ukraina kanali ja Põhja-Krimmi kanali. Trassi määramisega jõuti lõpule 1952. aastal.
Pärast krimmitatarlaste küüditamist kaotati 1945. aastal Krimmi ANSV ja piirkond liideti Vene NFSV koosseisu. 1954. aastal liigutati Krimm aga Vene NFSV halduse alt Ukraina NSV koosseisu, mis jättis Ukraina kanda Krimmi sõjajärgse ülesehitamise kulud.
Hüdroelektrijaam ja Kahhovka veehoidla valmisid 1956. aastal.Kanalit hakati ehitama 1961. aastal ja esimene järk kuni Krasnoperekopskini valmis 1963. aastal. Teine järk Kertšini valmis 1971. aastal ja kolmandat järku Sevastopolini hakati ehitama 1983. aastal.
Pärast 2014. aasta Krimmi anneksiooni sulges Ukraina kanali veevarustuse. Seejuures hinnati, et kanal andis enne seda 85% Krimmi veevarustusest: 72% sellest läks põllumajandusele, 10% tööstusele ning joogiveeks ja muuks avalikuks kasutamiseks 18%. 2017. aastal valmis kanalile ka pais. Venemaa püüdis Kertši väina silla ehitamisega poolsaare veega varustamise probleemi lahendada, kuid selle mõju oli vähene. 2022. aastal alustas Venemaa ulatuslikku sissetungi Ukrainasse ja teatas sama aasta juunis kanali kaudu Krimmi veevarustuse taastamisest.
Põhja-Krimmi kanali Dnepri veega varustamine sai lõpu Kahhovka paisu purustamisel 6. juunil 2023.
ÜRO Majandus- ja Sotsiaalnõukogu president

ÜRO Majandus- ja Sotsiaalnõukogu president juhib Majandus- ja Sotsiaalnõukogu tegevust. President valitakse üheks aastaks ja ta peab olema pärit mõnest nõukogu liikmesriigist.
Alates 25. juulist 2024 on 80. presidendina ametis Bob Rae.
Pasierbiec

Pasierbiec on küla Poolas Väike-Poola vojevoodkonnas Limanowa maakonnas Limanowa vallas. Pasierbiec asub Limanowast umbes 6,5 km põhjaloodes ja Krakówist ligikaudu 46 km kagus.
Pasierbiecit on esmamainitud 1465. aastal.
Bałażówka

Bałażówka on küla Poolas Väike-Poola vojevoodkonnas Limanowa maakonnas Limanowa vallas. Bałażówka asub Limanowast umbes 6 km põhjaloodes ja Krakówist ligikaudu 45 km kagus.
Ulugbeki observatoorium

Ulugbeki observatoorium (usbeki keeles "Ulug‘bek rasadxonasi") oli keskaja üks silmapaistvamaid observatooriume. See asus Samarkandi lähistel Kuhaki künkal.
Ehitamine.
Ulugbeki observatooriumi lasi ehitada Ulugbek aastatel 1424–1428. Selle tähtsaim mõõteriist oli kvadrant, mis oli tol ajal maailma suurim.
Ādaži piirkond

Ādaži piirkond on 1. järgu haldusüksus (piirkond) Lätis.
Piirkond moodustati 2021. aastal, kui endised Ādaži ja Carnikava piirkonnad ühiseks omavalitsuseks ühendati.
Kłodne

Kłodne on küla Poolas Väike-Poola vojevoodkonnas Limanowa maakonnas Limanowa vallas. Kłodne asub Limanowast umbes 10 km idas ja Krakówist ligikaudu 60 km kagus.
Kłodnet on ürikutes esmamainitud 1320. aastal.
Google Chat

Google Chat on Google'i arendatud suhtlustarkvara tekstsõnumite saatmiseks.
Esialgu oli see suunatud töörühmadele ja äriettevõtetele, hiljem sai see kättesaadavaks kõigile. Tarkvararakendus võimaldab saata privaatsõnumeid, pidada grupivestlusi ning jagada faile. Rakendus on kättesaadav spetsiaalsel lehel või e-posti rakenduse Gmail kaudu.
Rakendus avaldati 9. märtsil 2017 nime Hangouts Chat all ühena kahest Google Hangoutsi asendusest, teine neist oli Google Meet. Nime Google Chat sai see 9. aprillil 2020.
Ādaži vald

Ādaži vald (läti keeles "Ādažu pagasts") on vald Lätis Ādaži piirkonnas. Asub Riiast kirdes.
Vald piirneb sama piirkonna Ādaži linna ja Carnikava vallaga, Saulkrasti piirkonna Sēja ja Saulkrasti vallaga, Sigulda piirkonna Inčukalnsi vallaga ning Ropaži piirkonna Garkalne vallaga.
Ajalugu.
Valla eellaseks oli Ādaži kihelkond. Seal asunud Ādaži mõisa pindala oli 1920. aasta agraarreformi eel 1358 ha. Iļķēni mõisa pindala oli 475 hektarit, Remberģi mõisale kuulus 761 hektarit, Stāle mõisale 252 hektarit, Berģumuiža mõisale 215 hektarit, Alderi mõisale 93 hektarit, Ādaži kirikumõisale 57 hektarit, Baloži mõisale 24 hektarit ja Kluse mõisa kohale kujunenud obrokikohuslasele 12,6 hektarit maad.
Aastal 1935 oli valla pindala 402 km² ja seal oli 3338 elanikku. Ādaži vallas moodustati aastal 1945 Ādaži, Berģi, Carnikava ja Garkalne külanõukogu, vald ise likvideeriti aga aastal 1949. Aastal 1954 liideti Ādaži külanõukoguga likvideeritav Carnikava külanõukogu. Aastal 1974 liideti sellega likvideeritava Mangaļi külanõukogu Ādaži kolhoosi maad, ent osa maid liideti Berģi külanõukoguga. Aastal 1977 liideti sellega osa likvideeritavast Berģi külanõukogust, lisaks veel osa Vangaži ja Garkalne külanõukogust.
Aastal 1990 moodustati Ādaži külanõukogust vald. Aastal 1992 eraldati sellest moodustatava Carnikava valla alad. 2006. aastal moodustati vallaga samades piirides Ādaži piirkond (1. järgu haldusüksus). 2021. aastal liideti Carnikava piirkond Ādaži piirkonnaga, piirkond ise oma vanades piirides moodustas aga piirkonnas Ādaži valla. Aastal 2022 sai Ādaži linnaõigused ja selle maad eraldati vallast.
Loodus.
Valda läbib Koiva jõgi. Sellest saab alguse Koiva-Baltezersi kanal.
Suuremad järved on Lielais Baltezers ja Mazais Baltezers. Vald piirneb Lilaste järvega. 
Looduskaitse all on Leiputrija pärn, Vinduļi pärn, Oliņi mitmetüveline tamm, Oliņi tammed ja Koiva-Baltezersi kanali tamm. Lisaks on vallas looduskaitse all arvukalt nimetuid põlispuid. Valda jääb osaliselt Ādaži maastikukaitseala, mille alale jääb ka Lieluika ja Mazyuika järvede kaitseala pindalaga 192 hektarit. Osaliselt jääb sinna ka Lielais Baltezersi saarte kaitseala.
Kaitstavad objektid.
Muinsuskaitse all on riiklike mälestistena Baltezersi ehk Ādaži kirik koos selle kahe portaaliga, kommunismiohvrite mälestuspaik ja Baltezersi kalmistul asuv kommunismiohvrite matmispaik koos selle mälestussambaga.
Rahvastik.
Arvestuslikel andmetel oli 1. jaanuaril 2011 Ādaži valla elanikest lätlasi 7434, venelasi 1871, ukrainlasi 199, valgevenelasi 189, poolakaid 108 ja leedulasi 50.
Valla külad:
Ülejäänud valla elanikud elasid külade koosseisu mitte kuuluvates taludes.
Joshua Cheptegei

Joshua Kiprui Cheptegei (sündinud 12. septembril 1996 Kapsewuis) on Uganda pikamaajooksja. Ta on 5000 ja 10 000 meetri jooksu maailmarekordiomanik.
Cheptegei võitis esimese täiskasvanute tiitlivõistluste medali 2017. aasta maailmameistrivõistlustel Londonis, kui oli 10 000 meetri jooksus Mo Farahi järel teine. 2018. aasta Rahvaste Ühenduse mängudel Gold Coastis võitis ta 5000 ja 10 000 meetri jooksud. 
2019. aasta krossijooksu maailmameistrivõistlustel Aarhusis võitis ta kulla nii individuaalselt kui ka Uganda koondisega võistkondlikus arvestuses. Maailmameistrivõistlustel Dohas tuli ta maailmameistriks 10 000 meetri distantsil.
2020. aasta augustis ületas ta Monacos Kenenisa Bekele 16 aastat püsinud 5000 meetri jooksu maailmarekordi, joostes ajaks 12.35,36. Oktoobris alistas ta 2005. aastast Bekelele kuulunud 10 000 meetri jooksu maailmarekordi enam kui 6 sekundiga, joostes Valencias 26.11,00.
Olümpiamängudel Tokyos võitis ta kulla 5000 meetri jooksus ning oli 10 000 meetri jooksus Selemon Barega järel teine.
2023. aasta krossijooksu maailmameistrivõistlustel Bathurst võitis ta pronksmedali nii individuaalselt kui ka Uganda koondisega võistkondlikus arvestuses. Sama aasta Maailmameistrivõistlustel Budapestis tuli ta 10 000 meetri jooksus kolmandat korda järjest maailmameistriks.
2024. aasta suveolümpiamängudel Pariisis võitis Cheptegei 10 000 m jooksus kuldmedali olümpiarekordiga 26.43,14, edestades lõpuheitluses hõbemedali võitnud Berihu Aregawit kolme kümnendikuga.
Cheptegei on võitnud neljal korral maineka Zevenheuvelenloopi jooksu.
Industrioosne revolutsioon

Industrioosne revolutsioon ("ing". industrious revolution: töö/töökuse revolutsioon) on ligikaudu 1600–1800 kestnud periood varauusaegses Euroopas, kui majapidamiste produktiivsus ja tarbijate nõudlus suurenes vaatamata sellele, et puudusid hilisemale industriaalse revolutsioonile omased suured tehnoloogilised uuendused.
Termini võttis esimesena kasutusele jaapani ajaloolane Akira Hayami (1976), et kirjeldada Tokugawa aegse (1603–1868) Jaapani majanduslikke muutusi, vastandades neid Euroopa tehnilistel uuendustel põhinevale industriaalsele revolutsioonile. Tema käsitluses oli töörevolutsioon tootmisrevolutsioon, mis toimus Jaapanis maapiirkondades Edo perioodil alates 17. sajandi lõpust. Tegemist oli kapitalisäästliku ja töömahuka tootmisrevolutsiooniga, mille käigus vähendati tööloomade arvu, piirati nende kasvatamisele pühendatud tööjõudu ja võeti üle nende raske töö. Selle eelduseks olid niisutustehnoloogias ja väetamises toimunud arengud, mis tõid juurde haritavat pinda ja muutsid soodsamaks põllumaa käsitsi töötlemise.
Põhjapoolsemas Euroopas ilmnes töörevolutsioon esmalt uues protestantlikus töömoraalis (M. Weber) ja reformatsiooni poolt kalendrist umbes 57 päeval peetavate kirikupühade ärakaotamises. Kui varem oli tööaasta kestnud 250–260 päeva, siis pärast reformatsiooni oli see kuni 307 päeva. „"Jumal lüpsab lehma lüpsjapiiga kaudu",“ ütles Luther.
Kesler

Kesler on perekonnanimi.
Statistika.
2022. aasta 1. jaanuari seisuga oli Eestis perekonnanimi Kesler 81 inimesel: 32 mehel ja 49 naisel. Perekonnanimede levikult oli Kesler meeste puhul 3592. kohal ja naiste puhul 2375. kohal.
Perekonnanimi Kesler oli kõige levinum vanuserühmas 75–79 aastat, kus seda oli 10 000 elaniku kohta 1,00. Nimi oli kõige sagedasem Lääne-Viru maakonnas, kus sellist nime kandis maakonna 10 000 elaniku kohta keskmiselt 2,24 inimest.
19. sajandi algul pandi pärisorjusest vabastamise käigus Virumaal Jõhvi kihelkonna Edise ja Harjumaal Risti kihelkonna Hatu mõisavallas talupoegadele nimeks Kesler. 
Nimede eestistamise käigus loobuti nimest Kesler kuuel korral, kui 1935.–1937. aastal ja 1940. aastal võeti uueks nimeks Kaleva kahel juhul, samuti Kesa, Kauveer, Keskrand ja Randpalu.
Przyszowa

Przyszowa on küla Poolas Väike-Poola vojevoodkonnas Limanowa maakonnas Łukowica vallas. Przyszowa asub Limanowast umbes 9,5 km ja Krakówist ligikaudu 61 km kagus.
Przyszowat on esmamainitud 1326. aastal.
First Class

"First Class" on Ameerika räppari Jack Harlow' laul, mis avaldati plaadifirmade Atlantic Recordsi ja Generation Now' kaudu teise singlina Harlow' teiselt albumilt "Come Home the Kids Miss You" 8. aprillil 2022. Laulu produtseerisid Rogét Chahayed, BabeTruth, Charlie Handsome, Jasper Harris ja Nickie Jon Pabón. Laulus on sämplitud Fergie 2007. aasta laulu "Glamorous", milles tegi kaasa Ludacris. Laul levis enne selle ametlikku väljaandmist TikTokis.